User:Kalaivaani. K/sandbox

சிங்கப்பூர் இந்திய நுண்கலைக் கழகம் அறிமுகம் சிங்கப்பூரில் செம்மையான இசை, நடனக் கலைகளைக் கற்றுத் தருகிற ஒரு தனியார் அமைப்பு சிங்கப்பூர் இந்திய நுண்கலைக் கழகம். வழக்கமான கல்வி நிறுவனங்களுக்கு உரிய விதிமுறைகளைத் தளர்த்திச், சுதந்திரமான சூழலில் கலைகளைக் கற்பிப்பது இதன் சிறப்பு. நிறுவன வரலாறு இசையில் விருப்பமும் தேடலும் கொண்ட ஒரு சிறிய குழுவால் 1949இல் சிங்கப்பூர் இந்திய நுண்கலைக் கழகம் நிறுவப்பட்டது. இந்தியா, மலேசியா, சிங்கப்பூர் ஆகிய நாடுகளைச் சேர்ந்தவர்கள் அக்குழுவில் இடம்பெற்றிருந்தனர். 12 உறுப்பினர்களுடன் மட்டுமே தொடங்கப்பட்ட இக்கழகம் இன்று செம்மையான இசையையும் நடனத்தையும் கற்பிப்பதில் உலகளவில் அங்கீகரிக்கப்பட்ட ஒரு நிறுவனமாகவும் 67 ஆண்டுகளை நிறைவு செய்த கலைப் பயிற்சிக்கூடமாகவும் திகழ்கிறது. பழமையான மரபைக் கொண்ட, பன்முகத்தன்மையுடன் கூடிய பண்பாட்டை உடைய இந்தியக் கலாசாரத்தின் சிறப்பைப் பிரதிபலிக்கும் பாடத்திட்டம் கழகத்தால் பின்பற்றப்படுகிறது. இந்தியாவைச் சேர்ந்த, கர்னாடகச் சங்கீதம், இந்துஸ்தானி ஆகிய இரு இசைப் பிரிவுகளிலும், பரதம், கதக், குச்சுப்புடி ஆகிய நடன வகைகளிலும், வாத்திய இசை ஆகியவற்றில் சிறந்த புலமை கொண்ட கலைஞர்கள் பலர் முழுநேர ஆசிரியர்களாகக் கழகத்தில் பணிபுரிகிறார்கள். ஓவியக்கலை பயில்வதற்கான வகுப்புகளும் இங்கே நடத்தப்படுகின்றன. இளம் வயதினர் மட்டுமல்லாது, பெரியவர்களும் கழகத்தில் சேர்ந்து பயில அனுமதிக்கப்படுகிறார்கள். அமைப்பு சிங்கப்பூர் இந்திய நுண்கலைக் கழகம் அகாடமி, மேடைக் கலைகள், காட்சிவழிக் கலைகள் என மூன்று பிரிவுகளாகச் செயல்படுகிறது. தத்தம் துறையில் மிகுந்த திறமை படைத்த கழகத்தின் ஆசிரியர்கள் மாணவர்களுக்குக் கற்பிப்பதுடன், சிங்கப்பூர் மற்றும் வெளிநாடுகளில் நடைபெறும் நிகழ்ச்சிகளிலும் பங்கேற்கிறார்கள். இதன் மூலம் அவர்களால் இசை, நடனம், பாடல் சார்ந்த செழுமையான அனுபவ அறிவைத் தங்கள் மாணவர்களுக்கு அளிக்க முடிகிறது. மிகவும் தரமான பயிற்சி அளிக்கப்படுவதால், கழகத்தின் மாணவர்கள் சிங்கப்பூரிலும் உலகளவிலும் மேடைக் கலைகளில் முத்திரை பதிப்பவர்களாக விளங்குகின்றனர். கழகத்தில் பயிற்சியை முடித்த மாணவர்கள் சிங்கப்பூரில் இயங்கும் பிற இந்திய பண்பாட்டுக் குழுக்களின் நிகழ்வுகளில் தங்கள் பங்களிப்பை வழங்குகிறார்கள். இசையிலும் நடனத்திலும் திறமை கொண்டவர்களை உள்ளூரில் தேடி வளர்த்தெடுப்பது, பல்வேறு இனங்களைச் சார்ந்த மக்கள் வசிக்கும் சிங்கப்பூரில் இந்தியப் பண்பாட்டுச் சிறப்பு குறித்த விழிப்புணர்வையும் புரிதலையும் உருவாக்குவது ஆகிய இரு பணிகளிலும் சிங்கப்பூர் இந்திய நுண்கலைக் கழகம் திறம்படச் செயலாற்றி வருகிறது. நிர்வாகம் சிங்கப்பூர் இந்திய நுண்கலைக் கழகம் இலாப நோக்கம் இன்றிச் செயல்படும் ஓர் அமைப்பாகும். தனியார் மற்றும் உறுப்பினர்களிடமிருந்து பெறப்படும் நிதியில் கழகம் இயங்கி வருகிறது. சிங்கப்பூரில் உள்ள தேசியக் கலை மன்றத்தில் இது ஓர் உறுப்பு அமைப்பாக உள்ளது. தற்போது கழகத்தின் முதல்வராகத் திருமதி. வித்யா நாயர் பொறுப்பு வகிக்கிறார். 27 ஆசிரியர்கள் கழகத்தில் பணிபுரிகிறார்கள். செயல்திறன் மிக்க உறுப்பினர்கள் 2047க்கும் மேற்பட்டோரையும் 1935 மாணவர்களையும் கழகம் பெற்றுள்ளது. ஆசிரியர்களும் நிர்வாகக் குழுவினரும் கற்பிக்கும் வழிமுறைகளைத் தொடர்ந்து காலத்தின் தேவைக்கேற்ப திறனாய்வுக்கு உட்படுத்துவதிலும் மேம்படுத்துவதிலும் கவனம் செலுத்தி வருகிறார்கள். மேலும் இவர்கள் சிங்கப்பூரில் முக்கியமான பண்பாட்டு நிகழ்வுகளில் தங்களை ஈடுபடுத்தி வருகிறார்கள். கலா ரத்னா அதோடு மட்டுமில்லாமல் 1986 முதல் சிங்கப்பூர் குடிமக்கள் மற்றம் நிரந்தரவாசிகளில் அரும் கலைத் தொண்டு புரிந்தோருக்குக் கழகம் ‘கலா ரத்னா’ விருதை அளித்துக் கௌரவித்து வருகிறது. இதுவரையில் 25வருக்கு இக்கௌரவ விருதை அளித்து அவர்களது கலைத் தொண்டை அங்கீகரித்துக் கௌரவித்துள்ளது. சென்னைப் பல்கலைக்கழகத்துடன் ஒப்பந்தம் இசைப் பயிற்சியில் 8-ஆம் ஆண்டு பட்டயச் சான்றிதழ் பெற்ற கழகத்தின் மாணவர்கள் சென்னைப் பல்கலைக் கழகத்தில் முதுகலை பட்டக் கல்வி (இசை) பயில்வதற்கும் கழகம் சென்னைப் பல்கலைக்கழகத்துடன் ஒப்பந்தம் செய்துள்ளது. மாணவர்கள் பல்வேறு இனம், மொழிகளைச் சேர்ந்தவர்கள் கழகத்தில் சேர்ந்து பயில்கிறார்கள். இவர்களில் குறிப்பிடத்தக்க எண்ணிக்கையினர் இந்தியாவைச் சேர்ந்தவர்கள். ஏற்கனவே இசை, நடனம் உள்ளிட்ட கலைகளில் தேர்ச்சி பெற்றவர்கள்கூடத், தங்கள் துறை சார்ந்த அறிவை மெருகேற்றிக்கொள்வதற்காகக் கழகத்தில் சேர்ந்து பயில்கிறார்கள். கலைகளைக் கற்றுக்கொள்ள வயது ஒரு தடை இல்லை. இதை நன்கு உணர்ந்துள்ள கழகம் மாணவர்களின் வயதைப் பொருட்படுத்தாமல், கலைகளைக் கற்பதில் அவர்களுக்கு உள்ள ஆழமான விருப்பத்தை மட்டுமே கருத்தில் கொண்டு செயல்பட்டு வருகிறது. இலச்சினை தொடக்க காலத்தில் கழகத்தின் இலச்சினை மேற்பாதியில் ஆடும் கலைஞரின் உருவமும் கீழ்ப்பாதியில் இசைக்கருவிகளின் உருவங்களும் உள்ள ஒரு வட்டத்தைக் கொண்டிருந்தது. தாமரை இதழ்களால் ஆன வளையத்தால் முழு வட்டமும் சூழப்பட்டிருக்கும். அண்டத்தின் இயக்கத்தைக் குறிக்கும் ஆனந்தத் தாண்டவக் கோலத்தில் உள்ள நடராசரின் உருவம் பொறிக்கப்பட்ட இன்னொரு வட்டம் பின்னாட்களில் சேர்க்கப்பட்டது. இலச்சினையில் கழகத்தின் அடிப்படைத்தத்துவம் சமஸ்கிருத மொழியில் குறிக்கப்பட்டுள்ளது: ‘கலா சம்ஸ்கிருதி லக்ஷணம்’. கலையே நாகரிகத்தின் அடையாளம் ஆகிறது என்பது இதன் பொருள். வகுப்புகள் இசைப்பிரிவு கர்நாடக இசை வாய்ப்பாட்டு இந்துஸ்தானி வாய்ப்பாட்டு புல்லாங்குழல் மிருதங்கம் வீணை சிதார் தபேலா கீபோர்டு நடனப்பிரிவு பரதம் கதக் காட்சிவழிக் கலைகள் ஹார்மோனியம்